姚鼐
许秋岩太守问耕图
先生伏首诸生日，深耕疾耨惟研笔。先生彯缨登玉堂，铺棻垂颖皆文章。秉麾出作江东守，欣戚时时念农亩。阴雨膏惟恐后期，非种锄还去为莠。男儿起任天下事，问舍求田非所志。不恤四体昏作劳，固将九域蒙吾利。一朝回首望丘园，岁见成功惟树艺。君不见伏波将军不世才，中兴事业光云台。营军瘴雾沈鸢地，苦忆平生季弟哀。又不见北宋盛时君子达，韩范富欧同禁闼。偶闻鹎鵊数声啼，忽念陇头耕晓月。此图有士何美髯，丰玉饥谷兹身兼。系君节钺与华衮，那容短褐从腰镰。感事抚躬成一叹，写图非戏非为幻。无人得喻使君怀，官舍把图时自玩。我谓才难自古然，士如麟角偶一焉。教民树艺且一事，只今百务须旬宣。慷慨建树穷岁月，譬如穮蓘亦有年。志业精勤信诸己，淮退早暮从诸天。或图麟阁或归田，请君置此中情牵。周公未遂明农志，何况纷纷后世贤。